text: DF: 3 kaserner i Syd- og Sønderjylland truet af lukning
  07 august 2012 kl. 12.18
  Dansk Folkeparti siger, at kasernerne i Sønderborg, Haderslev, Varde sammen med 3 andre kaserner er i spil, når der skal findes 2,7 milliarder kr. i besparelse i Forsvaret.
  I protest mod sommerens skatteaftale, hvor S-SF-R-regeringen sammen med Venstre og De Konservative aftalte yderligere besparelser i Forsvaret for 700 millioner, sår Dansk Folkeparti nu tvivl om fremtiden for i alt seks af landets kaserner, som partiet betegner som lukningstruede.
  - Allerede nu kan vi se, at kasernerne i Sønderborg, Haderslev, Odense, Varde, Allinge og flådestationen i Korsør er i spil for at finde de her penge. 2,7 milliarder kroner er ganske mange penge at skulle spare. Vi synes, det begynder at gå ud over de grundlæggende ting i det danske forsvar, siger Kristian Thulesen-Dahl, gruppeformand for Dansk Folkeparti til DR Nyheder.
  